ທ່ານ ເຈືອງເຕີ໋ນຊາງ ພົບປະກັບປະທານສະພາແຫ່ງຊາດ ແລະ ປະທານສະພາຮັບຮູ້ປອງດອງອີຣານ
(ທ່ານປະທານປະເທດ ຫວຽດນາມ ເຈືອງເຕີ໋ນຊາງ
ພົບປະກັບທ່ານ Ali Larijani ປະທານສະພາແຫ່ງຊາດ ອີຣານ)
ຕອນບ່າຍວັນທີ 14/03, ໃນຂອບເຂດການຢ້ຽມຢາມ ອີຣານ ຢ່າງເປັນທາງການ, ທ່ານປະທານປະເທດ ຫວຽດນາມ ເຈືອງເຕີ໋ນຊາງ ໄດ້ພົບປະກັບທ່ານ Ali Larijani ປະທານສະພາແຫ່ງຊາດ ອີຣານ ແລະ ທ່ານ Rafsanjani ປະທານສະພາຮັບຮູ້ປອງດອງ ອີຣານ. ນະທີ່ນີ້, ທ່ານປະທານປະເທດ ເຈືອງເຕີ໋ນຊາງ ສະເໜີສະພາແຫ່ງຊາດ 2 ປະເທດສົມທົບກັນຢ່າງແໜ້ນແຟ້ນໃນການຕິດຕາມກວດກາ, ຊຸກຍູ້ການຜັນຂະຫຍາຍບັນດາຄຳໝັ້ນສັນຍາ, ບັນດາຂໍ້ຕົກລົງຮ່ວມມື ທີ່ບັນລຸໄດ້ລະຫວ່າງ 2 ຝ່າຍ. ທ່ານ Ali Larijani ປະທານສະພາແຫ່ງຊາດ ແລະ ທ່ານ Rafsanjani ປະທານສະພາຮັບຮູ້ປອງດອງ ຈະປະກອບສ່ວນຢ່າງຕັ້ງໜ້າເຂົ້າໃນເລື່ອງຊຸກຍູ້ການພົວພັນຮ່ວມມືມິດຕະພາບທີ່ເປັນມູນເຊື້ອລະຫວ່າງ 2 ປະເທດກ່ວາອີກ. ທ່ານປະທານສະພາແຫ່ງຊາດ ແລະ ທ່ານປະທານສະພາຮັບຮູ້ປອງດອງ ອີຣານ ຢືນຢັນຖືເປັນສຳຄັນ ແລະ ສະໜັບສະໜູນການພັດທະນາການພົວພັນມິດຕະພາບການຮ່ວມມືຫລາຍດ້ານກັບ ຫວຽດນາມ, ພິເສດແມ່ນໃນຂົງເຂດເສດຖະກິດ. ທ່ານປະທານສະພາແຫ່ງຊາດ Ali Larijani ສະເໜີ 2 ຝ່າຍຄວນແກ້ໄຂບັນຫາຮ່ວມມືທະນາຄານ ແລະ ເພີ່ມທະວີການເຊື່ອມຕໍ່ວິສາຫະກິດໂດຍໄວ, ຖືນັ້ນ ແມ່ນພື້ນຖານໃຫ້ແກ່ການເພີ່ມທະວີການຮ່ວມມືດ້ານເສດຖະກິດ, ການຄ້າ, ການລົງທຶນ 2 ປະເທດ. ທ່ານປະທານສະພາແຫ່ງຊາດ ອີຣານ ແບ່ງປັນການຕີລາຄາໂດຍຖືວ່າ: ອະນາຄົດຂອງໂລກແມ່ນຂຶ້ນກັບຝ່າຍຕາເວັນອອກ ແລະ 2 ປະເທດຄວນຊຸກຍູ້ການພົວພັນຮ່ວມມືໃນບັນດາຂົງເຂດທີ່ເປັນມູນເຊື້ອ ແລະ ເປີດກ້ວາງການຮ່ວມມືໄປສູ່ບັນດາຂົງເຂດໃໝ່.
ເມື່ອພົບປະແລກປ່ຽນກັບທ່ານປະທານປະເທດ ເຈືອງເຕີ໋ນຊາງ, ທ່ານປະທານສະພາຮັບຮູ້ປອງດອງ Rafsanjani ຖືວ່າ: ການພົວພັນດ້ານເສດຖະກິດ, ການຄ້າ 2 ປະເທດຍັງບໍ່ທັນເໝາະສົມກັບຄວາມສາມາດບົ່ມຊ້ອນ, 2 ຝ່າຍຄວນນຳໃຊ້ບັນດາແຫຼ່ງກຳລັງທັງໝົດ ເພື່ອພັດທະນາ ແລະ ເພີ່ມທະວີການຮ່ວມມືໃນບັນດາຂົງເຂດອື່ນໆຄື: ວິທະຍາສາດ - ເຕັກໂນໂລຢີ, ການສຶກສາ, ວັດທະນະທຳ.
ແລະໃນວັນດຽວກັນ, ທ່ານປະທານປະເທດ ເຈືອງເຕີ໋ນຊາງ ໄດ້ລົງຢ້ຽມຢາມສະຖານທູດ ຫວຽດນາມ ປະຈຳ ອີຣານ. ນະທີ່ນີ້, ທ່ານປະທານປະເທດເນັ້ນໜັກວ່າ: ແງ່ຫວັງການຮ່ວມມືໃນບາງຂົງເຂດ ເຊິ່ງ 2 ຝ່າຍມີທ່າແຮງຄື: ກັ່ນຕອງນ້ຳມັນ, ໂທລະຄົມມະນາຄົມ ແມ່ນໃຫຍ່ຫລວງທີ່ສຸດ. ທ່ານປະທານປະເທດເຈືອງເຕີ໋ນຊາງ ເນັ້ນໜັກວ່າ: ພະນັກງານພາລະກອນສະຖານທູດຄວນສົມທົບກັບບັນດາກະຊວງ, ຂະແໜງການ, ດຶງດູດບັນດາວິສາຫະກິດຂະໜາດກາງ ແລະ ນ້ອຍໄປຍັງ ອີຣານ ໂດຍໄວ ເພື່ອລົງທຶນເຂົ້າບັນດາຂົງເຂດທີ່ມີປະສິດທິຜົນ, ປະກອບກຳລັງໃຫ້ພາລະກິດພັດທະນາເສດຖະກິດພາຍໃນປະເທດ, ພ້ອມທັງຍົກສູງອິດທິພົນຊື່ສຽງຂອງ ຫວຽດນາມ ຢູ່ພາກພື້ນຕາເວັນອອກກາງ.
(ແຫຼ່ງຄັດຈາກ VOV)